Dr Max Strecker ischt am 8. Juli 1906 z Stuegert uf d Welt komma. Weil'r scho als jonger Kerle an Hang zom Theater ghet hot, hot'r glei nôch seira Schualzeit d Schauschbiilerei studiirt. Wia-nr dô drmit fertich gwäa ischt, hot'r sich ârâ Schauschbiilertrubbe  ôgschlossa, wo vo Ort zo Ort zoga ischt ond uf-em Land Gaschtschbiil gäa hot. Schbätr hot'r en seira Hoimetstadt Theater schbiila kenna. Deet ischt au s Fernseha uf-en ufmerksam worra. Vo 1960 bis 1967 hot'r en sellra legendära Serie vom Hessischa Rondfonk Die Firma Hesselbach a Roll kriagt. Dô dren isch's om a hessischa Druckerei ond d Problem en dr Familie vom Chef ganga. Selle send em Lauf dr Zeit emmr meh en Vordrgrond dredda. Drom hot dui Serie ab dr zwoida Staffel da Titl Die Familie Hesselbach kriagt. Dr Max Strecker hot dô dren ondr ma Haufa Hessa en 36 Folga da schwäbisch schwätzenda Buachhalder Münzenberger gäa. [1] A bedeidenda Roll hot'r au 1963 en sellem satirischa Fernsehfilm Orden für die Wunderkinder vom Regisseur Rainer Erler ghet, wo-nr da schwäbischa Direktr Wägele gschbiilt hot, wo oms Vorrecka s Bundesvrdenschtkreiz hot wella. Em Lauf dr Zeit send noh an Haufa Produkziona firs Kino ond hauptsächlich firs Fernseha drzuakomma. Drneaba ischt'r au en viil ondrhaltsame andre Fernsehsendonga uftredda, wo-nr en Sketsch mit seim schwäbischa Dialekt d Leit zom Lacha brôcht hot. Manchmôl hot'r sich au als Schriftsteller betädigt. So isch zom Beischbiil des Theaterstick Seine Durchlaucht, der Schneider vo ehm. Des Stick ischt 1967 au mit-em selbr en dr Titlroll firs Fernseha vorfilmt worra. [2]